Det skal være sværere at snuppe sig en smøg for især unge studerende, når det ringer ud til frikvarter.

Regeringen lægger i et nyt udspil til en strammere rygelov blandt andet op til at hæve aldersgrænsen for rygning på uddannelsesinstitutioner fra 16 til 18 år samt et totalt rygeforbud for børn og unge, der bor i institutioner.

- Forebyggelse skal starte langt væk fra sygehusene, og hvis vi kan ændre danskernes livsstil, kan det også ændre samfundets økonomi med et mindre sundhedsbudget, sagde statsminister Helle Thorning-Schmidt (S) på sit ugentlige pressemøde tirsdag.

Fungerende sundhedsminister Pia Olsen Dyhr (SF) har indkaldt Folketingets partier til et møde onsdag, hvor den kommende revision af rygeloven er på dagsordenen.

Hun skal dog ikke regne med positive tilkendegivelser fra oppositionen til mødet. Både Venstre og Liberal Alliance giver således regeringens udspil en hård medfart. Venstres sundhedsordfører, Sophie Løhde, kalder det »barnepigementalitet«, når regeringen vil forbyde udendørs rygning ved uddannelsesinstitutioner.

- Det er da paradoksalt, at man på den ene side gerne vil have selvejende institutioner, men på den anden side siger til dem, at de ikke må administrere, hvad der sker udendørs på deres egen matrikel, siger hun til Berlingske Nyhedsbureau.

At forbuddet om rygning også omfatter for eksempel døgninstitutioner for unge, finder hun yderligere »virkelighedsfjernt«

- Hvis man nogensinde har besøgt en døgninstitution, ved man altså, at rygning er de unge menneskers mindste problem, siger Sophie Løhde.

Hendes ordførerkollega i Liberal Alliance, Simon Emil Ammitzbøll, langer ligeledes ud efter en stramning af rygereglerne på uddannelsessteder.

- Uddannelsesinstitutionerne skal ikke detailstyres ned til mindste detalje af regeringen. Vi stoler på, at lederne på uddannelsesstederne selv kan finde ud af, om eleverne må ryge eller ej, udtaler Ammitzbøll i en pressemeddelelse.

Hos De Konservative vil sundhedsordfører Benedikte Kiær først udtale sig om regeringens udspil, når De Konservative har afholdt gruppemøde onsdag.

Baggrunden for rygeloven er blandt andet risikoen for kræft, hjertesygdomme og luftvejslidelser, forårsaget af blandt andet passiv rygning. Hvert år er op mod 2.000 dødsfald relateret til passiv rygning i Danmark, viser tal fra Sundhedsministeriet.